डफिन्स च्याम्पियन
क्यामरुनी टोली डफिन्स एफसीले बुटवलमा जारी २१ औं तिलोत्तमा गोल्डकप नकआउट फुटबल प्रतियोगिताको उपाधि जितेको छ । देवीनगरस्थित एन्फा एकेडेमीको मैदानमा सोमबार सडनडेथमा नेपाल पुलिस क्लबलाई पराजित गर्दै डफिन्सले उपाधि कब्जा गर्‍यो । डफिन्सको जारी सिजन यो तेस्रो उपाधि हो ।
बुटवल — क्यामरुनी टोली डफिन्स एफसीले बुटवलमा जारी २१ औं तिलोत्तमा गोल्डकप नकआउट फुटबल प्रतियोगिताको उपाधि जितेको छ । देवीनगरस्थित एन्फा एकेडेमीको मैदानमा सोमबार सडनडेथमा नेपाल पुलिस क्लबलाई पराजित गर्दै डफिन्सले उपाधि कब्जा गर्‍यो । डफिन्सको जारी सिजन यो तेस्रो उपाधि हो ।निर्धारित समय गोलरहित बराबरी भएपछि खेल टाइब्रेकरमा गएको थियो । टाइब्रेकर ५–५ को बराबरी भएपछि सडनडेथमा विजेताको टुंगो लागेको थियो । पुलिसका तेज तामाङको पेनाल्टी डफिन्सका गोलकिपर प्रिसो एडजंगले रोकेपछि नाज्मा यानिकको गोल नै निर्णायक बनेको थियो । जितसँगै डफिन्सले ८ लाख ८० हजार रुपैयाँसहित गोल्डकप जितेको छ । उपविजेताले ५ लाख ५० हजार रुपैयाँमा चित्त बुझायो । गत वर्ष पनि पुलिस उपविजेतामै समेटिएको थियो । पुलिसले तेस्रो, नवौं, दसौं र तेह्रौं गरी चारपल्ट तिलोत्तमा गोल्डकप जितेको छ । खेलको अन्तिम समयमा पुलिसका तीर्थ रानामगरले गोल गरेका थिए । रेफ्रीले त्यसलाई अफसाइड करार गरिदिएपछि पुलिसका लागि विजयको ढोका बन्द भएको थियो । निर्धारित समयमा पुलिसका रवि पासवान, मिलन राई र भरत शाहले गरेका आकर्षक प्रयास डफिन्सका गोलकिपर प्रिसोले रोकेका थिए ।पुलिसका प्रशिक्षक अनन्तराज थापाले राम्रो तयारी भए पनि जुनियर टिम र बलमा शक्ति नपुग्दा खेलमा हार्नुपरेको बताए । निर्धारित समयमा रवि र तीर्थले गतिला अवसर चुकाउँदा जित्न नसकेको उनले बताए । ‘शारीरिक रूपमा बलिया र टेक्निकली राम्रो विपक्षीसित मेरा खेलाडीले टक्कर दिएर खेलका हुन्,’ उनले भने, ‘सडनडेथ भनेको जहिले पनि ५०–५० को हुन्छ । त्यसैले पनि उपाधि गुमायौं ।’डफिन्सका कप्तान जो एंगोलाले सिनियर खेलाडी र राम्रो समन्वयका कारण जित निकाल्न सकेको दाबी गरे । ‘हामीले शक्ति र सन्तुलन मिलाएर खेलेकाले उपाधि कब्जा गर्न सक्यौं,’ उनले भने, ‘यद्यपि पुलिसले निकै मिहिनेत गरेर निर्धारित समयमा गोल गर्न दिएन ।’ सर्वोकृष्ट खेलाडी रूपन्देही–११ का आशिष गुरुङ स्कुटरसाथ ।क्यामरुनी टोलीले यसअघि पोखरा कप र बुढासुब्बा गोल्डकपको उपाधि जितेको थियो । उपविजेता बनेको नेपाल पुलिसले यस सिजन खप्तड गोल्डकप जितेको छ । यस सिजनमा यी दुईको दोस्रो भिडन्त हो । यसअघि बुढासुब्बा गोल्डकपमा सेमिफाइनलमा पनि पुलिसले सडनडेथमा खेल गुमाएको थियो ।लाली रूपन्देही–११ का आशिष गुरुङ सर्वोकृष्ट खेलाडी घोषित भए । उनले स्कुटर पुरस्कार पाए । उत्कृष्ट प्रशिक्षक पुलिसका अनन्त थापा, उत्कृष्ट रक्षक हेम तामाङ, उत्कृष्ट स्ट्राइकर रवि पासवान, उत्कृष्ट मिडफिल्डर विक्रम धिमाल र उत्कृष्ट गोलरक्षक प्रिसो एडजंग बने । उनीहरूले जनही २५ हजार पाए । 